I Skinnerup uden for Thisted har to mænd forvandlet en svinestald til et landskab, hvor de kan udleve deres interesse for lastbiler og entreprenørmaskiner.

Da en gammel svinestald i Skinnerup stod til at skulle rives ned så Christian Pedersen og Martin Kusk Larsen det som en gylden mulighed for at vække deres fælles passion til live. - Så tænkte jeg, hvorfor skulle jeg ikke låne den til en lille hobby. Det har så grebet lidt om sig, så det er blevet til en god, stor, fin bane, siger Christian Pedersen. Takket være en hjælpende hånd fra begges sønner står der nu et komplet landskab med huse, træer og bakker, som de med deres fjernstyrede lastbiler skal prøve navigere i. - Det binder jo os drenge sammen. Min kone og vores datter har ponyer, de tager til stævne med og hygger sig med det, og vi har lastbilerne, vi hygger os med og får nogle gode snakke på andre måder, siger Martin Kusk Larsen. - Det er guld værd Legepladsen til lastbilerne er i størrelsesforholdet 1:14 og har fået navnet RC Thybanen. Og den tiltrækker ikke kun de helt lokale. Jens Back fra Holstebro har været lastbilchauffør hele sit liv, og for ham betyder det meget at kunne møde gamle kollegaer igen på en form for fælles hjemmebane. - Som pensionist kan jeg komme ud og møde en masse mennesker her, som jeg kun møder i det her forum. Og når man går hjemme alene, så er det jo guld værd, siger han. Selvom de fjernstyrede lastbiler er batteridrevne, er de besøgende fælles om at have benzin i blodet. Og det giver et helt særligt fællesskab, som også kommer til udtryk i landskabet langs lastbilsporet. - Vi har lavet en kirke med nogle gravsten foran. Fire af dem har navne på, for det er nogle, der har været en del af hobbyen og en af mine kammerater, siger Christian Pedersen.